  Анжелика Тихонова корреспондент Удмуртиысь гуртъёсты азинтон понна ёросъёсысь оглом 234 миллион 700 сюрс манет тыр 188 ӵектосъёс вуизы. Тужгес устоосызлы Гуртъёсты котыр ласянь азинтонъя кун программалэн «Благоустройство сельских территорий» ӧрезъя коньдон висъялозы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Конкурсэ элькунысьтымы вань 25 ёросъёс пырисько. Тужгес трос ӵектосъёс Глаз ёросысь вуизы – 22. Соос пӧлысь тужгес бадӟымез – Адам гуртысь историяя но лулчеберетъя «ДондыДор» паркез умоятыны чаклам ӵектос (дуныз – 2 миллион 900 сюрс манет) Тужгес тунсыко ӵектосъёс пӧлын: - Шаркан черкогуртысь лыжероллеръёсын ворттылон сюресэз югдытон (дуныз - 2 миллион 500 сюрс манет); - Сьӧлта ёросысь Егоровцы гуртын «Пятивековая сосна» экопарк кылдытон (дуныз - 3 миллион 200 сюрс манет); - Ува ёросысь Удугучин черкогуртысь тымет дорын «Старая мельница» парк кылдытон (дуныз - 2 миллион 300 сюрс манет). Ӵектосъёсты инвожое утёзы. Тужгес устооссэ улонэ пыӵатыны оглом 61 миллион 100 сюрс манет висъялозы, со пӧлысь 59 миллион 300 сюрс манетсэ – федерал коньдэтысь.  Тодэ вайытом, Удмуртиын 20-лэсь трос йӧскалык ӵектосъёслы но ужрадъёслы субсидиос висъялозы. Тегъёс: Мерлык Ижкар Удмуртия гурт Гуртлэнарез  